钦定古今图书集成/历象汇编/岁功典/第029卷 > 《浙江志书》 > 杭州府
## 钦定古今图书集成/历象汇编/岁功典/第029卷 > 《浙江志书》 > 杭州府

二月初一日，自唐李泌奏停正月晦日，以初一为中
和节，俗有挑菜之会。今民间于初二日，或戴蓬草，和
米粉煎为饼，以应节物。十九日，上天竺大士诞辰。三
吴士女买舟进香，不可亿计。越州岁进巨烛，其大如
椽，鼓吹导送，旛盖络绎。由北新关至松木场，舟车衔
接，数十里不绝。自此以往，士女争先出郊，谓之“探春。”
画舫轻舟，栉比鳞集，笙歌箫鼓之声，振动远近。其游
之次第，先南屏、放生池、湖心亭、岳王坟、卢舍庵，后入
西陵桥、放鹤亭，日衔半规，始渐散去。绛纱笼烛，车马
争门而入，日以为常。比来皋亭山、刘坟村，每当春日，
桃花盛放，一望如云锦，游人多问津焉。